ԱՄՆ-ի պետբյուջեն $4 տրիլիոնից ավելի է
ԱՄՆ-ի պետբյուջեի նոր նախագիծը նախատեսում է լուրջ ներդրումներ մաքուր էներգիայի, քաղցկեղի բուժման նախագծերի, ինչպես նաեւ՝ անվտանգության ապահովման մեջ:
Միացյալ Նահանգների նախագահ Բարաք Օբաման ներկայացրել է ԱՄՆ-ի 2017 թվականի պետբյուջեի նախագիծը, որը կազմում է շուրջ 4 տրիլիոն 100 միլիարդ դոլար: «Մենք զգալի առաջընթաց ենք գրանցել անցած 7 տարիների ընթացքում տնտեսության ոլորտում. նվազել է գործազրկությունը, պակասել՝ դեֆիցիտը եւ նույնիսկ՝ անկում ապրել նավթի գները: Ստեղծվել են նոր աշխատատեղեր, ավելացել աշխատավարձերը եւ բժշկական ապահովագրություն ունեցող ամերիկացիների թիվը», - ասել է Օբաման: Իր ազգային անվտանգության թիմի հետ հանդիպման ընթացքում Բարաք Օբաման նշել է, որ Միացյալ Նահանգները շարունակում է մնալ երկրագնդի հզորագույն երկիրը եւ շարունակում է իրականացնել առավել խիզախ եւ բեկումնային ծրագրեր: Մասնավորապես, 2017-ի պետբյուջեի նախագիծը նախատեսում է խոշոր ներդրումներ քաղցկեղի բուժման եւ մաքուր էներգիայի զարգացման ոլորտներում: Նախատեսվում է նաեւ պաշտպանական ծախսերի աճ: «Մեր ներկայացված բյուջեն արտահայտում է իմ առաջնությունները, այն առաջնությունները, որոնք, իմ կարծիքով, օգնելու են զարգացնել Ամերիկայի անվտանգությունն ու բարգավաճումը ապագա տարիներին», - նշել է Օբաման: Մեկ այլ ոլորտ, որն ունի լուրջ ներդրումների կարիք, առցանց անվտանգությունն է: Նախագահ Օբամայի խոսքով, Միացյալ Նահանգների բազմաթիվ պետական գործակալություններ աշխատում են 1960-ականներիմակարդակի վրա: «Անվտանգության ապահովումը ոչ միայն տանկերի կամ օդանավերի առկայության կամ ցամաքային անվտանգության ապահովման խնդիր է, այլ նաեւ պահանջում է մեր առցանց անվտանգության ուժեղացում», - նշել է Օբաման: Վերլուծաբանների կարծիքով, նախընտրական տարում նախագահ Օբամային չափազանց բարդ է լինելու պետբյուջեի ընդունման վերաբերյալ հանրապետական մեծամասնություն ունեցող Կոնգրեսի հետ բանակցելը: Այսպես, հանրապետականներն արդեն հայտարարել են, որ մտադիր չեն հավանություն տալ դեմոկրատ Օբամայի բյուջեին: